CELEX: 62019TN0306
Language: da
Date: 2019-05-17 00:00:00
Title: Sag T-306/19: Sag anlagt den 17. maj 2019 — Graanhandel P. van Schelven mod Kommissionen

19.8.2019   
            
            
               DA
            
            
               Den Europæiske Unions Tidende
            
            
               C 280/42
            
         
      Sag anlagt den 17. maj 2019 — Graanhandel P. van Schelven mod Kommissionen
      (Sag T-306/19)
      (2019/C 280/58)
      Processprog: engelsk
      
         Parter
      
      
         Sagsøger: Graanhandel P. van Schelven BV (Nieuwe Tonge, Nederlandene) (ved advokat C. Almeida)
      
         Sagsøgt: Europa-Kommissionen
      
         Sagsøgerens påstande
      
      
                  —
               
               
                  Artikel 1, stk. 3, i Kommissionens gennemførelsesforordning (EU) 2009/446 (1) annulleres.
               
            
                  —
               
               
                  Kommissionen tilpligtes at fremlægge alle de relevante dokumenter, som førte til vedtagelsen af forordning (EU) 2019/446.
               
            
         Søgsmålsgrunde og væsentligste argumenter
      
      Til støtte for søgsmålet har sagsøgeren fremsat fem anbringender.
      
                  1.
               
               
                  Med det første anbringende gøres gældende, at Kommissionens tilbagekaldelse af »Control Union Certifications« (CUC) status som EU-certificeringsorgan for økologi forekommer at være vilkårlig, da dette er sket på grundlag af urigtige oplysninger.
               
            
                  2.
               
               
                  Med det andet anbringende gøres gældende, at sagsøgerens subjektive ret til beskyttelse i forhold til en vilkårlig tilbagekaldelse af Kommissionens udnævnelse af decertificeringsorganer for økologi, der skal foretage EU-økologikontrol i tredjelande, er blevet tilsidesat. Sagsøgerens interesse som en konkurrent på det økologiske marked er ikke blevet beskyttet.
               
            
                  3.
               
               
                  Med det tredje anbringende gøres gældende, at med tilbagekaldelsen af CUC’s udnævnelse som EU-certificeringsorgan er forsyningen af økologiske varer inden for rammerne af handelsforhold, der har varet i årtier, blokeret, og sagsøgerens rettigheder som importør er blevet påvirket direkte. Denne direkte påvirkning hidrører fra den anfægtede forordning, idet sagsøgeren var modtager, som importør, af de kontrolattester, som CUC udstedte, hvilket gjorde det muligt for sagsøgeren at få adgang til det økologiske marked i EU for fødevarer og foder. CUC er certificeringsorgan for økologi for landbrugene i Sortehavsregionen, hvorfra sagsøgerens hovedleverandør indkøber de økologiske varer.
               
            
                  4.
               
               
                  Med det fjerde anbringende gøres gældende, at Kommissionen har tilsidesat sagsøgerens ret til kun at blive underlagt forholdsmæssige indgreb i sin forretningsudøvelse, såvel som en basal, grundlæggende sikring af sagsøgerens ejendom og dennes ret til fri erhvervsudøvelse.
               
            
                  5.
               
               
                  Med det femte anbringende, der henviser til sagsøgerens anden påstand, hvorved sagsøgeren har begæret aktindsigt i Kommissionens dokumenter, gøres gældende, at sagsøgeren er omfattet af den almindelige ret til aktindsigt, der er fastsat i EU-retten, og som udspringer af retten til en retfærdig rettergang og retten til at blive hørt, der er beskyttet i de relevante menneskerettighedsinstrumenter.
               
            
         (1)  Kommissionens gennemførelsesforordning (EU) 2019/446 af 19.3.2019 om ændring og berigtigelse af forordning (EF) nr. 1235/2008 om gennemførelsesbestemmelser til Rådets forordning (EF) nr. 834/2007 for så vidt angår ordninger for import af økologiske produkter fra tredjelande (EUT 2019, L 77, s. 67).